Ráðist í breytingar í golfskálanum að Hamri Hafnar eru breytingar á innra skipulagi í golfskálanum að Hamri í Borgarnesi . Um er að ræða tilfærslu á eldhúsi og afgreiðslu á neðri hæð skálans sem verður flutt í suðurenda hússins . Þar sem eldhúsið var áður verður innréttuð koníaksstofa . Það er Golfklúbbur Borgarness sem er umsjónaraðili golfskálans á Hamri en eigandi hans er Borgarbyggð . Klúbburinn hefur nýtt húsið undir starfsemi sína undanfarna áratugi og gerðu félagsmenn það meðal annars upp á sínum tíma að stórum hluta í sjálfboðavinnu en það þjónaði áður sem sveitabær ábúenda að Hamri . Að sögn Jóhannesar Ármannssonar framkvæmdastjóra GB mun rými hússins nýtast betur eftir breytingarnar sem stefnt er á að verði lokið áður en golfvertíðin hefst í maí . Hann sagði jafnframt að viðræður við nýjan staðarhaldara að Hamri væru komnar á lokastig og bjóst við að þeim yrði lokið að afloknum páskum . „ Golfklúbbur Borgarness fagnar 40 ára afmæli sínu í sumar og verður þess minnst með skemmtilegum hætti . Íslandsmótið í holukeppni fer loks fram á vellinum í júní en það mun verða stærsta mótið sem klúbburinn hefur haft umsjón með . Framundan er því spennandi og viðburðaríkt golfsumar á Hamarsvelli , “ sagði Jóhannes .